text: 韓肫仁，字伯倫，山西澤州沁水縣人。生平.萬曆二十八年癸丑科進士，授大理寺評事，殫心訊牒，每於死中求生而平反之。由寺副歴寺正，凡三年升青州知府，除供億，興學校，清滯獄，擲黠吏，抑豪右，開水田，懲左道，興利除弊，事事修舉。適白蓮教聚徒數千，有欲藉以邀功者，肫仁不可，止捕首惡抵法，餘解散。嘗攝道篆，鉤餘數百金悉貯庫，管庫者以例請，肫仁曰：若知取羨例耶？不知不取羨，吾例也！嚴叱之。旌節孝，禮士夫，吏畏民懷。適仲弟訃至，一痛幾絶，日夜悲思，曰：人四體而失其二，何能身？遂上書告終養，解綬歸，青老幼牽衣填道，不忍舍。抵家旬月，乃下褒章，准以副使職銜終養，尋奉旨旌其門曰“節孝”。所著有《養中養才類編》。
metadata: erhwenkuo/wikipedia-zhtw
metadata: 韓肫仁
metadata: https://zh.wikipedia.org/wiki?curid=7512300